KIRJALLINEN KYSYMYS E-2974/02 esittäjä(t): Pere Esteve (ELDR)ja Camilo Nogueira Román (Verts/ALE) komissiolle. Yhteisön tuen myöntämismenettely Saforin maaseudun taloudelliseksi kehittämiseksi.



Virallinen lehti nro 110 E , 08/05/2003 s. 0139 - 0140



KIRJALLINEN KYSYMYS E-2974/02 esittäjä(t): Pere Esteve (ELDR)ja Camilo Nogueira Román (Verts/ALE) komissiolle (22. lokakuuta 2002) Aihe: Yhteisön tuen myöntämismenettely Saforin maaseudun taloudelliseksi kehittämiseksi Saforin seutu (Valencian yhteisö) ehdotti kahta hanketta Proder II -ohjelmaan. Ensimmäisen hankkeen (APE-Safor) esitti Associació per a la Promoció Econòmica de la Safor, jonka muodostavat Mancomunitat de la Safor ja Escuela Politécnica Superior de Gandía sekä noin tusina erilaista sosiaali-, ympäristö- ja kulttuurialan yhteisöjä sekä yrityksiä. Toisen hankkeen (Vernissa-Serpis) esitti viisi niin sanotun Vall de Vernissan alueen kuntaa, joiden kunnanhallitusten puheenjohtajat edustavat Partido Popular -puoluetta (PP). Kolmen muun kunnan johtajat, jotka edustavat eri puoluetta, eivät tienneet tästä hankkeesta. Nekin kunnat hyötyisivät periaatteessa tästä tuesta. Ensiksi mainitusta hankkeesta kaikki puolueet ovat yhtä mieltä. Siitä on keskusteltu asianmukaisilla foorumeilla kuten kunnissa, mukaan lukien Vernissa-Serpis-hankkeen kunnat, täysin avoimesti pyrkien välttämään seututason hajaannusta. Mainittujen kuntien johtajat päättivät kuitenkin toimia erillään muista ja esittää oman hankkeensa. Lopulta Consellería de Agricultura de la Generalitat Valenciana (tuen jakamisesta vastaava elin) myönsi tuen Vernissa-Serpis-hankkeelle ja hylkäsi toisen hankkeen, jolla pyrittiin samoihin päämääriin ja josta Saforin koko sisäalue olisi hyötynyt. APE-Saforin vastuuhenkilöt pyysivät kuukauden ajan saada tarkistaa Valencian yhteisön Proder-ohjelman asiakirjoja, mutta heille myönnettiin tapaaminen yhtä tuntia ennen kuin Proder-tukien myöntämistä koskeva valitusaika päättyi. Siksi he valmistelivat etukäteen valituksen, jossa pyysivät yhteisön Proder-tuen myöntämistä koskevan menettelyn uusimista koska katsoivat, että Generalitat Valenciana oli pimittänyt heiltä tietoja estäessään heitä tutustumasta peruskriteereihin ja pisteytykseen, jotka johtivat APE-Safor-hankkeen hylkäämiseen (tuen myöntämistä koskevassa päätöksessä viitataan yksinkertaisesti valittuihin ja hylättyihin suunnitelmiin eikä pisteytyksen perusteita julkisteta). Valituksessa muistutetaan, että julkisen viranomaisen myöntämää tukea koskevien asiakirjojen on oltava täysin julkisia ja avoimia ja että niihin tutustumisen rajoittaminen on pimittämistä ja teki tässä tapauksessa APE-Safor-liittoutuman puolustuskyvyttömäksi. Lisäksi valituksessa katsotaan, että päätös on perusteiltaan ristiriidassa maaseudun kehittämissuunnitelmien soveltamista koskevissa EU:n ohjeissa esitettyjen kriteerien kanssa. Ristiriita koskee paikallisten toimintaryhmien kokoonpanoa ja niiden puheenjohtajuutta. Monista näkökohdista herätti eniten huomiota se seikka, että varojen myöntämisestä vastaava arviointikomitea muodostui vain henkilöistä, jotka oli nimittänyt Partido Popularin hallitsemat elimet. Maatalousvirasto hylkäsi menettelyn uusimista koskevan valituksen 22. heinäkuuta 2002, jonka vuoksi siirrämme valituksen yhteisön toimielimille. Onko komissio tietoinen näistä tosiseikoista? Aikooko komissio korjata tilanteen ja toteuttaa toimenpiteitä tutkiakseen tätä oletettua väärää hallintotoimea ja tiettyjen hallintoelinten harjoittamaa yhteisön varojen poliittista käyttöä? Franz Fischlerin komission puolesta antama vastaus (22. marraskuuta 2002) Komissio sai tiedon parlamentin jäsenten esille tuomasta ongelmasta kirjeessä, jonka Safor-järjestö lähetti 31. heinäkuuta 2002 maatalouden pääosastosta vastaavalle komission jäsenelle. Maatalouden pääosaston pääjohtaja vastasi järjestölle 19. syyskuuta 2002. Vastauksessaan komissio ilmaisi huolensa tietojen ja avoimuuden puutteellisuudesta sekä Safor-järjestön edustajan mainitsemista mahdollisista epäsäännönmukaisuuksista. Paikallisten toimintaryhmien valinta kuuluu ainoastaan kansallisille viranomaisille. On noudatettava komission päätöksellä(1) hyväksytyssä Valencian yhteisön integroidussa toimintaohjelmassa määritettyjä valintakriteerejä, jotka ovat olleet komission erityisen tutkimuksen kohteena neuvottelujen yhteydessä. Maatalouden pääosasto on ilmoittanut parlamentin jäsenten mainitsemasta ongelmasta Espanjan maatalousministeriön virkamiehille ristiriitojen selvittämiseksi. Mikäli havaitaan yhteisön säännösten rikkomuksia tai petoksia, komissio vie asian toimivaltaisten yksiköiden käsiteltäväksi. (1) K(2001) 249, 7.3.2001.